Likumprojekts

**Grozījumi Veterinārmedicīnas likumā**

Izdarīt Veterinārmedicīnas likumā (Latvijas Republikas Saeimas un Ministru Kabineta Ziņotājs, 2001, 11.nr.; 2002, 2.nr.; 2003, 4., 6., 15.nr.; 2004, 9., 18., 23.nr.; 2006, 9.nr.; 2009, 3., 14.nr.; Latvijas Vēstnesis, 2009, 196.nr.; 2010, 99.nr.; 2011, 112.nr.; 2012, 50.nr.; 2013, 80.nr.) šādus grozījumus:

1. Papildināt 8.pantu ar septīto punktu šādā redakcijā:

„7) pārbaudīt mājas (istabas) dzīvniekus, kurus nekomerciālos nolūkos ieved Latvijas teritorijā no citas Eiropas Savienības dalībvalsts, saskaņā ar Eiropas Parlamenta un Padomes 2013.gada 12.jūnija Regulu (EK) Nr.576/2013 par lolojumdzīvnieku nekomerciālu pārvietošanu un par Regulas (EK) Nr.998/2003 atcelšanu (turpmāk — Parlamenta un Padomes regula Nr.576/2013).”

2. 11.pantā:

papildināt pirmās daļas ievaddaļu aiz vārda „institūts” ar zīmēm un vārdu „„BIOR””;

papildināt pirmo daļu ar trešo punktu šādā redakcijā:

„3) veic riska novērtēšanu dzīvnieku veselības un sabiedrības veselības jomā.”

3. Papildināt 21.pantu ar piekto daļu šādā redakcijā:

„(5) Praktizējošs veterinārārsts veic Parlamenta un Padomes regulā Nr.576/2013 noteiktās pilnvarotā veterinārārsta darbības.”

4. Svītrot 25.panta 19.punktā vārdus „un kārtību, kādā šīs prasības saskaņojamas ar Pārtikas un veterināro dienestu”.

5. 35.pantā:

izteikt pirmās daļas ievaddaļu šādā redakcijā:

„(1) Epizootijas uzliesmojuma gadījumā dzīvnieku īpašniekam, ja viņš izpildījis dzīvnieku veselības jomu reglamentējošajos normatīvajos aktos noteiktās prasības, ir tiesības saņemt zaudējumu kompensāciju par:”;

izteikt otro daļu šādā redakcijā:

„(2) Ministru kabinets nosaka kārtību, kādā epizootijas uzliesmojuma gadījumā piešķir un dzīvnieku īpašnieks saņem kompensāciju, kā arī kritērijus zaudējuma kompensācijas samazināšanai.”.

6. Izteikt 38.pantu šādā redakcijā:

„38.pants.

(1) Ja dzīvnieku īpašnieks ir izpildījis dzīvnieku veselības jomu reglamentējošajos normatīvajos aktos noteiktās prasības, viņam ir tiesības saņemt zaudējumu kompensāciju par:

1) govju tuberkulozes, govju, aitu un kazu brucelozes un govju enzootiskās leikozes apkarošanas laikā radītajiem zaudējumiem, kā arī par dzīvniekiem, kurus, pastāvot aizdomām par saslimšanu, nokauj diagnozes noskaidrošanai, — līdz 50 procentiem no kautproduktu vidējās vērtības;

2) transmisīvo sūkļveida encefalopātiju uzliesmojuma laikā radītajiem zaudējumiem, kā arī par dzīvniekiem, kurus, pastāvot aizdomām par saslimšanu, tiek nogalināti diagnozes noskaidrošanai, iznīcinātajiem kautķermeņiem, dzīvnieku izcelsmes produktiem, embrijiem un olšūnām;

3) putnu salmonelozes (*S.eneteritidis, S.pullorum, S.gallinarum, S.typhimurium, S.virchow, S.infantis, S.hadar*) uzliesmojuma apkarošanas laikā iznīcinātajiem cāļiem, jaunputniem vai pieaugušajiem putniem, iznīcinātajām olām, kas paredzētas patēriņam cilvēku uzturā un inkubēšanai, produktiem, kas paredzēti patēriņam cilvēku uzturā, kā arī par dzīvnieku barību;

4) akvakultūras dzīvnieku infekcijas slimību — epizootiskās hematopoētiskās nekrozes, epizootiskā čūlu sindroma, bonamiozes, perkinsoze, mikrocitozes, Taura sindroma, dzeltenās galvas slimības — apkarošanas laikā veikto akvakultūras dzīvnieku iznīcināšanu, infekcijas slimību laikā radītajiem zaudējumiem akvakultūras dzīvnieku audzētavas materiāltehniskajā aprīkojumā, kā arī akvakultūras dzīvnieku audzētavā veiktās dezinfekcijas izmaksām;

5) Amerikas peru puves apkarošanas laikā iznīcinātajām bišu saimēm — **50 procentu apmērā no bišu saimes vērtības**.

(2) Ministru kabinets nosaka kārtību, kādā piešķir un dzīvnieku īpašnieks saņem šī panta pirmajā daļā paredzēto zaudējumu kompensāciju, kā arī kritērijus zaudējuma kompensācijas samazināšanai.”

7. 52.pantā:

izteikt ceturto daļu šādā redakcijā:

„(4) Robežšķēršošanas vietās, kurās veic muitas kontroli, mājas (istabas) dzīvniekus saskaņā ar Parlamenta un Padomes regulu Nr.576/2013 kontrolē Valsts ieņēmumu dienests.”

8. Papildināt 56.pantu ar devīto punktu šādā redakcijā:

„9) par veikto vakcināciju pret trakumsērgu izdarīt attiecīgu ierakstu Eiropas Savienības mājas (istabas) dzīvnieka pasē saskaņā ar Eiropas Parlamenta un Padomes regulas Nr.576/2013 prasībām vai vakcinācijas apliecībā, ievērojot dzīvnieku veselības jomas normatīvajos aktos noteikto kārtību.”

9. 59.pantā:

izteikt 1.punktu šādā redakcijā:

„1) nodrošināt dzīvnieku infekcijas slimību profilaksi un sadarbībā ar Pārtikas un veterinārā dienesta amatpersonām un praktizējošiem veterinārārstiem organizēt valsts uzraudzībā esošo dzīvnieku infekcijas slimību (izņemot epizootijas) apkarošanu saskaņā ar normatīvajiem aktiem dzīvnieku veselības jomā un dzīvnieku infekcijas slimību apkarošanas programmām;”;

aizstāt 12.punktā vārdu „pamācībā” ar vārdu „instrukcijā”;

izteikt 14.punktu šādā redakcijā:

„14) nodrošināt suņu, kaķu un mājas (istabas) sesku profilaktisko vakcināciju pret trakumsērgu dzīvnieka trīs mēnešu vecumā, izņemot gadījumos, kad praktizējošs veterinārārsts, ņemot vērā dzīvnieka veselības stāvokli, nosaka citu vakcinācijas laiku. Nodrošināt atkārtotu vakcināciju (revakcināciju) saskaņā ar veterināro zāļu lietošanas instrukcijā noteikto kārtību;”.

10. Papildināt pārejas noteikumus ar 25., 26. un 27.punktu šādā redakcijā:

„25. Likuma 21.panta piektā daļa stājas spēkā 2014.gada 29.decembrī. Līdz 2014.gada 28.decembrim praktizējošs veterinārārsts veic Parlamenta un Padomes 2003.gada 26.maija Regulā (EK) Nr.998/2003 par dzīvnieku veselības prasībām, kas piemērojamas lolojumdzīvnieku nekomerciālai pārvietošanai, un ar kuru groza Padomes Direktīvu 92/65/EK, noteiktās pilnvarotā veterinārārsta darbības.

26. Ministru kabinets līdz 2014.gada 1.augustam pieņem grozījumus:

1) Ministru kabineta 2005.gada 15.marta noteikumos Nr.177 „Kārtība, kādā piešķir un dzīvnieku īpašnieks saņem kompensāciju par zaudējumiem, kas radušies valsts uzraudzībā esošās dzīvnieku infekcijas slimības vai epizootijas uzliesmojuma laikā”;

2) Ministru kabineta 2013.gada 20.augusta noteikumos Nr.621 „Prasības biodrošības pasākumu izstrādei dzīvnieku turēšanas vietās un kārtība, kādā šīs prasības tiek saskaņotas ar Pārtikas un veterināro dienestu”;

3) Ministru kabineta 2010.gada 27.jūlija noteikumos Nr.704 „Noteikumi par robežšķērsošanas vietām un tajās veicamajām pārbaudēm”, 3.pielikuma otrajā piezīmē svītrojot vārdus „mājas (istabas) putni”.

27. Likuma 8.panta septītais punkts, 56.panta 9.punkts un grozījumi likuma 52.panta ceturtajā daļā attiecībā uz mājas (istabas) dzīvnieku kontroli saskaņā ar Parlamenta un Padomes regulu Nr.576/2013 stājas spēkā 2014.gada 29.decembrī.”

Zemkopības ministrs J.Dūklavs

2014.03.17. 8:22

S.Vanaga

67027363, Sanita.Vanaga@zm.gov.lv